Trokbestuurder ook vas ná kapingVan die vleis waarop daar beslag gelê is. Foto: SAPD ŉ Vragmotorbestuurder is saam met ses ander verdagtes in hegtenis geneem nadat ŉ vragmotor vol vleis Donderdag naby Kinkelbos, ongeveer 50 km vanaf Uitenhage, in die Oos-Kaap gekaap is. Kapt. Andre Beetge, woordvoerder van die polisie, het gesê die vragmotor was op pad na Oos-Londen om sewe ton vleis af te lewer toe dit na bewering omstreeks 04:30 op die pad tussen Kinkelbos en Nanaga gekaap is. Volgens die vragmotorbestuurder het twee voertuie, met altesaam vyf kapers, voor en agter die vragmotor gery en só die vragmotor van die pad af gedwing. Die bestuurder het aan die polisie gesê twee van die kapers het vuurwapens op hom en sy twee assistente gerig. Die vragmotor is toe gekaap en die bestuurder en sy assistente is ŉ ent verder weg deur die kapers afgelaai. Van die vleis waarop daar beslag gelê is. Foto: SAPD Die saak is by die polisie aangemeld en omstreeks 07:30 is die vragmotor naby Greenbushes gevind. Die vrag was egter reeds uit die vragmotor gesteel. Die SAPD se kapingtaakspan het leidrade van die toneel opgevolg wat hulle tot ŉ plaas in Kragga Kamma gelei het. Met hul aankoms op die plaas het ses verdagtes laat spaander, maar die taakspan kon daarin slaag om al ses in hegtenis te neem. Daar is op sewe ton rooivleis, vark en hoender ter waarde van ongeveer R500 000 beslag gelê. By nadere ondersoek het dit aan die lig gekom dat die vragmotorbestuurder glo ook by die misdaad betrokke was en hy is ook in hegtenis geneem. Die sewe verdagtes, tussen 25 en 39 jaar oud, sal Maandag in die Alexandria-landdroshof verskyn op aanklagte van onder meer vragmotorkaping.